চিংড়িঘাটা মেট্রো নিয়ে মামলা নিষ্পত্তি করল হাইকোর্ট

কলকাতা: চিংড়িঘাটা (Chingrighata) মেট্রো প্রকল্প (Kolkata Metro) নিয়ে চলা মামলার নিষ্পত্তি করল কলকাতা হাইকোর্ট (High Court)। বিচারপতি সুজয় পাল এবং বিচারপতি স্মিতা দাস দের ডিভিশন বেঞ্চ জানায়, রাজ্য সরকার, পুলিশ, কলকাতা নগরোন্নয়ন পর্ষদ (KMDA), মেট্রো রেল এবং রেল বিকাশ নিগম (RVNL) মিলিতভাবে সমস্যার সমাধানে এগোচ্ছে। ফলে আদালতের তরফে আর আলাদা হস্তক্ষেপের প্রয়োজন নেই।

প্রসঙ্গত, চিংড়িঘাটার কাছে প্রায় ৩৬৬ মিটার অংশে দীর্ঘদিন ধরে মেট্রোর কাজ আটকে ছিল। এই অচলাবস্থা কাটাতেই ৯ সেপ্টেম্বর সংশ্লিষ্ট পক্ষগুলির বৈঠক হয়। সেই বৈঠকের পরই সমাধানের পথ স্পষ্ট হয়েছে।

আরও পড়ুন: মহালয়ায় স্পেশাল মেট্রো, কখন থেকে মিলবে পরিষেবা? দেখুন

সূত্রের খবর, রাজ্য সরকার নভেম্বরের দ্বিতীয় ও তৃতীয় সপ্তাহে ট্র্যাফিক ব্লকের প্রস্তাব দিয়েছে। সেই সময় বিকল্প রুট ব্যবহার করে যান চলাচল বজায় রাখা হবে, আর মূল কাজ চলবে ব্লকের মধ্যেই। প্রকল্প কর্তৃপক্ষের আশা, পরিকল্পনা মতো এগোতে পারলে ২০২৬ সালের সেপ্টেম্বরের মধ্যেই বেলেঘাটা থেকে আইটি সেন্টার পর্যন্ত মেট্রো পরিষেবা চালু করা সম্ভব হবে।